Predkladacia  správa

Návrh nariadenia vlády Slovenskej republiky  o zvýšení sumy zaopatrovacieho príspevku vypracovalo Ministerstvo práce, sociálnych vecí a rodiny SR  ako iniciatívny  návrh v nadväznosti na  § 4 ods. 4 zákona č. 236/1998 Z. z. o zaopatrovacom príspevku v znení zákona č. 601/2003 Z. z. 

Zaopatrovací príspevok sa ako štátna sociálna dávka  poskytuje  od 1.januára 1999 oprávneným osobám spĺňajúcim  podmienky nároku podľa zákona č. 236/1998 Z. z. o zaopatrovacom príspevku. Prostredníctvom tejto štátnej sociálnej dávky  štát prispieva na uspokojenie potrieb  rodiny občana počas obdobia, keď vykonáva  základnú službu, alebo náhradnú službu v ozbrojených silách alebo civilnú službu (ďalej „vojak“). Rovnako sa v tomto období môže poskytnúť zaopatrovací príspevok osobe, voči ktorej má vojak  súdom upravenú vyživovaciu povinnosť.

Súčasná aktuálna výška zaopatrovacieho príspevku  je legislatívne upravená v dvoch sumách, a to  800 Sk mesačne  a 1050 Sk mesačne, pričom suma  800 Sk mesačne sa uplatňuje od januára 2004  a  suma 1050 Sk mesačne  od januára 1999.

Predmetným návrhom  nariadenia vlády  sa zvyšujú  sumy zaopatrovacieho príspevku  na  870 Sk mesačne a 1140 Sk mesačne.

Návrh nariadenia vlády nebude mať v roku 2004 dopad na zvýšenie  finančných prostriedkov rozpočtovaných v rámci kapitoly Ministerstva práce, sociálnych vecí a rodiny Slovenskej republiky a bude riešený  v rámci existujúcich finančných prostriedkov. To platí aj na roky 2005 – 2007.

Vzhľadom na to, že predmetný návrh nevyžaduje  zvýšenie prostriedkov zo štátneho rozpočtu pre kapitolu Ministerstva práce, sociálnych vecí a rodiny Slovenskej republiky, nevyhotovuje sa doložka finančných, ekonomických, environmentálnych vplyvov a vplyvov na zamestnanosť.

Materiál bol predložený na medzirezortné  pripomienkové  konanie (15 pracovných dní)   36 subjektom, pripomienkového konania sa zúčastnilo  26 subjektov, 10 subjektov sa pripomienkového konania nezúčastnilo (Ministerstvo životného prostredia SR, Úrad geodézie,  kartografie a katastra SR, Úrad jadrového dozoru SR, Správa  štátnych hmotných rezerv SR, Slovenská informačná služba, Národný bezpečnostný úrad, Úrad vlády SR – Inštitút pre aproximáciu práva, Najvyšší kontrolný úrad SR, Asociácia zamestnávateľských zväzov a združení SR, Slovenská akadémia vied). Pripomienky uplatnili 2 subjekty.

 Úrad pre štátnu službu  požaduje preformulovať  navrhované znenie, pričom vyjadruje názor, že navrhovaným znením  sa novelizuje zákon o zaopatrovacom príspevku. Pripomienka sa neakceptuje, pretože podľa splnomocňovacieho ustanovenia  § 4 ods. 4 zákona č. 236/1998 Z. z. v znení zákona č. 601/2003 Z. z. o životnom minime  a o zmene a doplnení niektorých zákonov môže vláda svojím nariadením sumy zaopatrovacieho príspevku len zvýšiť.

Konfederácia odborových zväzov Slovenskej republiky nesúhlasí s navrhovanou výškou zaopatrovacieho príspevku a požaduje jej zvýšenie v závislosti od rastu životných nákladov od roku 1999 do 2003. Pripomienka sa neakceptuje. Splnomocňovacie ustanovenie  má fakultatívny charakter a neupravuje  postup pre zvýšenie  súm zaopatrovacieho príspevku. Zvýšenie súm nad rámec návrhu by si vyžiadalo zvýšenie prostriedkov  zo štátneho rozpočtu pre kapitolu Ministerstva práce, sociálnych vecí a rodiny  Slovenskej republiky.